ՀՀ վարչապետը համեմատություն անցկացրեց առաջարկվող երկու տարբերակների միջև՝ ներկայացնելով դրանց առավելություններն ու թերությունները: Նա կրկնեց, որ առաջին տարբերակը, որտեղ առաջարկվում է երկսանդղակ հարկման համակարգ, կարող է առաջին հայացքից առավել տրամաբանական և ընդունելի թվալ սոցիալական արդարության տեսանկյունից, սակայն շեշտեց, որ այդ տպավորությունը որոշակիորեն խաբուսիկ է: «Որովհետև եթե մենք այս տարբերակը կիրառենք, օրինակ, 100 հազար դրամ աշխատավարձ ստացողների վրա, նրանց եկամուտը կավելանա ամսեկան 3 հազար դրամով: Սա կարևոր արձանագրում է, բայց այդ քաղաքացիների մի զգալի մասին՝ 199 հազար մարդու, ովքեր ստանում են մինչև 150 հազար դրամ աշխատավարձ, մենք վերջերս «Կուտակային կենսաթոշակների մասին» օրենքում կատարված փոփոխություններով արդեն վերադարձրել ենք 2500 դրամ: Այսինքն` նրանց ամսական եկամտի մեջ, 100 հազար դրամ ստացողների պարագայում 2500 դրամով ավելացվել է եկամուտը, իսկ 150 հազար դրամ ստացողների պարագայում եկամուտը 3750 դրամով է ավելացել: Դուք հիշում եք, որ մենք օրենքում փոփոխություններ մտցրեցինք և կուտակային համակարգի մեջ պետությունը սկսեց քաղաքացիների փոխարեն վճարել սահմանված 5 տոկոսի 2.5 տոկոսը: Այդ օրենքի մեջ մենք գրել ենք, որ երբ եկամտային հարկը կիջնի, մենք այդ կուտակային 5 տոկոսը կրկին կվերադարձնենք, քաղաքացիները կրկին կվճարեն 5 տոկոս: Հետևաբար` ստացվում է, որ այս երկաստիճան առաջնորդվելու պարագայում մենք դե ֆակտո 100 հազար դրամ ստացող քաղաքացիների եկամուտները կավելացնենք 500 դրամով, իսկ 150 հազար դրամ ստացողների եկամուտը կավելացնենք 750 դրամով: Սա, կարծում եմ, այն արդյունքը չէ, որին մենք ձգտում ենք»,- պարզաբանեց Փաշինյանը: